
Comisia pentru muncă şi protecţie socială



Nr.27/153/17 aprilie 2003
R A P O R T

asupra proiectului de Lege pentru ratificarea Acordului între România şi Republica Cehă în domeniul securităţii sociale, semnat la Bucureşti 

la 24 septembrie 2002

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru ratificarea Acordului între România şi Republica Cehă în domeniul securităţii sociale, semnat la Bucureşti la 24 septembrie 2002, trimis cu adresa nr.243 din 1 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

1. Comisia juridică, de disciplină şi imunităţi;

2. Comisia pentru politică externă.
Comisia a fost sesizată cu dezbaterea şi avizarea proiectului de lege mai sus menţionat în procedură obişnuită.

Proiectul de lege are ca obiect de reglementare încheierea unui acord în domeniul securităţii sociale între România şi Republica Cehă, pentru a asigura egalitatea de tratament între cetăţenii celor două ţări semnatare, menţinerea drepturilor în curs de dobândire prin mijloace precum totalizarea perioadelor de asigurare, îndeplinite conform legislaţiei fiecărei părţi.
Comisia propune Plenului aprobarea proiectului de lege întrucât încheierea Acordului între cele două ţări se înscrie în procesul de pregătire a aderării la Uniunea Europeană prin implementarea Regulamentului (CEE) nr.1408/71 referitor la aplicarea sistemelor de securitate socială angajaţilor, lucrătorilor independenţi şi familiilor acestora care se deplasează în interiorul comunităţii.
Proiectul de lege face parte din categoria legilor ordinare, conform prevederilor constituţionale.


La dezbaterea acestui proiect a participat ca invitat d-na Luminiţa Popescu, din partea Ministerului Sănătăţii şi Familiei.
La lucrările comisiei au fost prezenţi 19 deputaţi, din totalul de 20 membri ai comisiei.

Proiectul de lege a fost adoptat de Senat în şedinţa din data de 20 martie 2003.
În urma dezbaterii proiectului de lege în şedinţa din data de 15 aprilie 2003, Comisia propune admiterea fără modificări a acestuia, în forma prezentată de Senat, cu unanimitate de voturi. 

